钦定古今图书集成/明伦汇编/氏族典/第054卷 > 《廖用贤尚友录》 > 归钺
## 钦定古今图书集成/明伦汇编/氏族典/第054卷 > 《廖用贤尚友录》 > 归钺

按《名山藏》：钺，吴人。早丧母。父更娶后妻，生子，后妻辄
谮钺以怒父，父手击钺，后母谓父徒手费力，提大杖
杖之。家贫，食不足，炊将熟，母即𬣡𬣡数钺。父怒，逐出
之，钺不得食，而后母子得以饱。钺数困，匍匐道中以
归。父母相与詈曰：“有子不归家，在外作贼耳。”又复痛
杖之，钺时依依户外，欲入不敢，俛首泪下，邻里莫不
怜之。父卒，后母独与子居，钺摈不得见，因贩盐市中，
时时从其弟起居，数致甘鲜。正德中，岁大饥，后母不
能活，钺涕泣迎养后母。后母内惭，顾感钺诚，即就养。
钺得食，先弟后己，己恒饥，弟寻死，钺事后母无间。钺
少饥饿，面黄体瘠，人呼为“菜大人。”